贈龐公
作者：徐積
朝代：宋

paragraphs: 司馬德操，來就龐公。
杖履直入，名姓不通。
坐其堂上，指揮呼索。
催令作黍，云我有客。
龐公妻子，堂下羅列。
拜且聽命，奔走陳設。
此時龐公，適自外歸。
忽見司馬，其喜可知。
一堂之上，相從笑語。
其旁觀者，莫分客主。
我讀其書，愛其古風。
真厚如此，精誠交通。
量如溟海，義薄雲空。
至於妻子，亦爲歎者。
苟非其人，往往見駡。
蓋有是夫，而有是婦。
能佐夫義，善敬夫友。
可警薄俗，可示厥後。